Asmik Grigorian

Asmik Grigorian (g. 1981 m. gegužės 12 d. Vilniuje) – Lietuvos dainininkė (sopranas).

Biografija 
Mokėsi Nacionalinėje M. K. Čiurlionio menų gimnazijoje fortepijono, vėliau chorinio dirigavimo specialybės. 1999 m. įstojo į Lietuvos ir muzikos teatro akademijos dainavimo specialybę, baigė bakalauro, 2006 m. – magistro studijas. Dainavimo mokėsi pas prof. Ireną Milkevičiūtę, dalyvavo meistriškumo klasėse pas Gehamą Grigorianą,  Vladimirą Prudnikovą, Badri Maisuradzę, A. Pagliazzi, Mirellą Freni.

Koncertavo su Vilniaus kvartetu, Vilniaus kvintetu, Nacionaliniu simfoniniu orkestru, Valstybiniu simfoniniu orkestru, Vilniaus kameriniu orkestru, Maskvos Kremliaus kameriniu orkestru bei Vilniaus savivaldybės Šv. Kristoforo orkestru, dainavo Vilnius City Opera. Dirbo su tokiais dirigentais kaip Gintaras Rinkevičius, Juozas Domarkas, G. Woseda, M. Soustrat, Donatas Katkus, Vytautas Lukočius, Modestas Pitrėnas, Martynas Staškus, Julius Geniušas, Mindaugas Piečaitis, Ričardas Šumila, Julian Reynolds, Tadeusz Wojciechowski, Rolf Beck ir kt.

2000-2007 m. buvo ištekėjusi už operos solisto Giedriaus Žalio, su kuriuo 2002 m. susilaukė sūnaus Nojaus.  2015 m. liepos mėn. Graikijos Kėjos saloje ištekėjo už Rusijos režisieriaus Vasilijaus Barchatovo (g. 1983); dukra Lėja (g. 2016).

Repertuaras 
 Michaela – G. Bizet „Karmen“
 Undinė – A. Dvořák „Undinė“
 Euridikė – C. W. Gluck „Orfėjas ir Euridikė“
 Alcina – G. F. Händel „Alcina“
 Armida – G. F. Händel „Rinaldo“
 Dona Ana, Dona Elvyra – W. A. Mozart „Don Žuanas“
 Siuzana, grafienė Almaviva – W. A. Mozart „Figaro vedybos“
 Pamina – W. A. Mozart „Užburtoji fleita“
 Mimi, Miuzetė – G. Puccini „Bohema“
 Čio-čio-san – G. Puccini „Madam Baterflai“
 Liu – G. Puccini „Turandot“
 Sesuo Andželika, Loreta, Džiordžeta – G. Puccini „Triptikas“
 Neda – R. Leoncavallo „Pajacai“
 Lovet – S. Sondheim „Svynis Todas: Demonas kirpėjas“
 Prilepa, Liza – P. Čaikovskio „Pikų dama“
 Tatjana – P. Čaikovskio „Eugenijus Oneginas“
 Dezdemona –  G. Verdi „Otelas“
 Violeta – G. Verdi „Traviata“
 Šarlotė – G. Massenet „Verteris“
 Marie – A. Berg „Wozzeck“

Festivaliai, gastrolės 
 2004 m. Vilniaus festivalyje – F. Bajoro 5-osios simfonijos balsui ir orkestrui premjeroje (Nacionalinis simfoninis orkestras, dirigentas R. Šervenikas)
 2004 m. Batumio operos teatre – Dezdemonos partija Džiuzepės Verdžio operoje „Otelas“
 2005 m. Kristiansande (Norvegija) – Donos Anos vaidmuo Volfgango Amadėjaus Mocarto operoje „Don Žuanas“ (rež. Seras J. Miller, dir. M. Soustrat)
 2005 m. debiutavo Lietuvos nacionalinio operos ir baleto teatro scenoje su Violetos partija Džiuzepės Verdžio operoje „Traviata“ 
 2006 m. debiutavo Wigmore Hall salėje, dainavo arijas iš operų „Madama Butterfly“, „Turandot“.
 Su Sankt Peterburgo Marinskio teatru gastroliavo Mančesteryje su Prilepos vaidmeniu Piotro Čaikovskio operoje „Pikų dama“ (dirigentas G. Woseda), sukūrė ir Dezdemonos vaidmenį Džiuzepės Verdžio operoje „Otelas“
 Latvijos nacionalinėje operoje parengė Siuzanos ir Grafienės Almavivos vaidmenis Volfgango Amadėjaus Mocarto operoje „Figaro vedybos“, Donos Elvyros vaidmenį operoje „Don Žuanas“, Undinės vaidmenį A. Dvořáko operoje „Undinė“, Michaelos vaidmenį operoje „Karmen“, Violetos vaidmenį operoje „Traviata“, Alcinos vaidmenį operoje „Alcina“.
 Dalyvavo Vilniaus, Pažaislio, „Gaidos“, „Šv. Kristoforo“, „Sankt Peterburgo rūmų“ festivaliuose.

Įvertinimas 
 2005 m. Auksinis scenos kryžius, už Violetos vaidmenį, geriausias metų debiutas
 2010 m. Auksinis scenos kryžius, už Lovet vaidmenį, operetės/miuziklo kategorijoje
 2018 m. ordino „Už nuopelnus Lietuvai“ Riterio kryžius 
 2019 m. paskelbta geriausia pasaulio operos soliste, laimėjusia „International Opera Awards“
 2019 m. Lietuvos nacionalinė kultūros ir meno premija

Šaltiniai 

 7 meno dienos, 2006 m., Nr. 18
 7 meno dienos, 2009 m., Nr. 19
 Literatūra ir menas, 2009 m., Nr. 323

Nuorodos 
 A. Grigorian policininkus išplūdo itin vulgariais necenzūriniais žodžiais, 2010-06-14

Sopranai
Lietuvos operos dainininkai
Lietuvos nacionalinės kultūros ir meno premijos laureatai